คู่มือแนะนำสำหรับการสื่อสารกับผู้ที่มีความหลากหลายทางวัฒนธรรม

## จุดประสงค์ของเอกสารนี้

เพื่อให้การสื่อสารทั้งหมดที่เกี่ยวกับโครงการรณรงค์ Stop it at the Start มีประสิทธิภาพ สอดคล้องกัน และเป็นไปตามแนวทางเดียวกันกับสาระสำคัญที่โครงการมุ่งสื่อสารและพันธกรณีของรัฐบาลออสเตรเลีย เอกสารนี้จึงได้จัดทำขึ้นมาเพื่อเป็นชุดคำแนะนำสำหรับสื่อมวลชน ผู้มีส่วนได้เสีย และประชาชนทั่วไป

## การสื่อสารกับกลุ่มเป้าหมาย

|  |  |
| --- | --- |
|  | ข้อความสื่อสารหลัก |
| ข้อความสำคัญในภาพรวม | Stop it at the Start เป็นโครงการรณรงค์ป้องกันเบื้องต้นที่มุ่งเน้นไปยังวิธีที่พวกเราในฐานะผู้ใหญ่จะช่วยยุติวัฏจักรแห่งความรุนแรงต่อผู้หญิงได้   * การไม่ให้เกียรติผู้หญิงไม่ได้จบลงที่ความรุนแรงเสมอไป แต่ความรุนแรงต่อผู้หญิงทุกกรณีเริ่มต้นจากการไม่ให้เกียรติ * ความรุนแรงต่อผู้หญิงยังคงเกิดขึ้น และเป็นปัญหาที่ยังแก้ไขไม่ได้ * ในฐานะผู้ใหญ่ ผู้ดูแล และสมาชิกในครอบครัว เราทุกคนล้วนมีบทบาทที่จะยุติ วัฏจักรแห่งการไม่ให้เกียรติ ตลอดจนความรุนแรงต่อผู้หญิง * การไม่ให้เกียรติผู้อื่นในโลกออนไลน์เป็นหนึ่งในหลายวิธีที่เริ่มก่อให้เกิดทัศนคติที่ส่งเสริมความรุนแรง |
| กระแสปลูกฝัง การไม่ให้เกียรติที่แฝงอยู่ | มีอิทธิพลใหม่และทรงพลังทั้งในโลกออนไลน์และในชีวิตประจำวัน ที่กำลังส่งผลต่อเด็กวัยรุ่นและทัศนคติของเด็กต่อการไม่ให้เกียรติผู้อื่นเพราะเพศสภาพของคน ๆ นั้น   * ทุกวันนี้ พ่อแม่และผู้ใหญ่ตามไม่ทันว่า เด็กวัยรุ่นกำลังพูดคุยเรื่องอะไรในโลกออนไลน์ ซึ่งก่อให้เกิดช่องว่างอย่างมากทางความรู้และความเข้าใจสำหรับพ่อแม่ * บุตรหลานของเราเกิดความเชื่อจากสิ่งรอบตัว ซึ่งก็คือ สิ่งที่ได้ยิน พบเห็น และพูดคุยที่โรงเรียนกับเพื่อน ๆ และในโลกออนไลน์ * อัลกอริทึมโซเชียลมีเดียส่งผลต่อเนื้อหาที่จะขึ้นมาให้เราเห็น อัลกอริทึมหลายประเภทปรับการประมวลผลเพื่อแสดงเนื้อหาที่เรามีปฏิสัมพันธ์ด้วยมากที่สุด เช่น เมื่อเด็กมีปฏิสัมพันธ์กับโพสต์ใดโดยการกดถูกใจ แสดงความคิดเห็น หรือแชร์ต่อมากเท่าใด เด็กก็จะยิ่งเริ่มเห็นโพสต์ที่คล้ายคลึงกันในหัวข้อเดียวกันมากยิ่งขึ้นเท่านั้นในหน้าฟีด * เราไม่สามารถตรวจหรือคัดกรองเนื้อหาที่ไม่ให้เกียรติผู้อื่นที่เด็กวัยรุ่นอาจพบเจอในโลกออนไลน์ได้ แต่เราสามารถพยายามทำความเข้าใจให้ดีขึ้นกับสิ่งที่เด็ก ๆ กำลังพบเห็นและได้ยิน |
| เชิญชวนให้ทุกคนในสังคมเริ่มลง มือทำ | คุณทราบไหมว่า อะไรกำลังส่งอิทธิพลต่อลูก ๆ ของคุณในตอนนี้?  เรียนรู้เกี่ยวกับกระแสการไม่ให้เกียรติผู้อื่น ก่อนที่กระแสนั้นจะนำไปสู่ความรุนแรง ได้ที่ [respect.gov.au](https://www.respect.gov.au/)  ความรุนแรงต่อผู้หญิง ร่วมกันยุติความรุนแรงต่อผู้หญิงตั้งแต่เริ่มต้น |
| เชิญชวนให้ผู้ที่มีความหลากหลายทางภาษาและวัฒนธรรมเริ่มลง มือทำ | คุณทราบไหมว่า ใครกำลังส่งอิทธิพลต่อลูก ๆ ของคุณในตอนนี้?  เรียนรู้เกี่ยวกับกระแสการไม่ให้เกียรติผู้อื่นในโลกออนไลน์ ก่อนที่กระแสนั้นจะนำไปสู่ความรุนแรง ได้ที่ [respect.gov.au](https://www.respect.gov.au/)  ความรุนแรงต่อผู้หญิง ร่วมกันยุติความรุนแรงต่อผู้หญิงตั้งแต่เริ่มต้น |

## คำถามที่มักพบบ่อย

### โครงการรณรงค์ Stop it at the Start คืออะไร?

* โครงการรณรงค์ Stop it at the Start เป็นโครงการรณรงค์ป้องกันเบื้องต้นที่มีจุดมุ่งหมายยุติความรุนแรงด้วยเหตุแห่งเพศสภาพ โดยการโน้มน้าวเพื่อปรับเปลี่ยนทัศนคติและพฤติกรรมที่สนับสนุนหรือยอมรับความรุนแรงด้วยเหตุแห่งเพศสภาพ
* โครงการนี้เป็นโครงการริเริ่มที่สำคัญในการต่อต้านอิทธิพลเชิงลบที่รุนแรงในโลกออนไลน์ ที่กำลังส่งผลกระทบต่อความคิดของเด็กวัยรุ่นเกี่ยวกับการให้เกียรติ
* โครงการ Stop it at the Start อิงจากงานวิจัยจำนวนมากซึ่งชี้ให้เห็นว่า ปัจจุบันนี้ มีการเปลี่ยนแปลงด้านปัจจัยแวดล้อมที่เห็นได้ชัดเจนระหว่างทัศนคติและพฤติกรรมของเด็กวัยรุ่น กับผู้สร้างอิทธิพลวัยผู้ใหญ่ โดยมีอิทธิพลใหม่ ๆ และทรงพลังเพิ่มมากขึ้นทั้งในโลกออนไลน์และในชีวิตจริง
* โครงการในระยะที่ 5 มุ่งกระตุ้นให้ผู้ใหญ่ทำความเข้าใจปัญหาดังกล่าวใหม่ เติมเต็มช่องว่างทางความเข้าใจของตนเอง และพูดคุยกับเด็กวัยรุ่นในแวดวงชีวิตของตนเกี่ยวกับสิ่งที่กำลังส่งอิทธิพลต่อเด็ก

### จะดำเนินโครงการรณรงค์นี้ที่ใดและเมื่อใด?

* โครงการนี้จะเผยแพร่ทางโทรทัศน์ วิดีโอออนไลน์ โซเชียลมีเดีย การค้นข้อมูลออนไลน์ เช่น ทาง Google และในโรงภาพยนตร์ ตั้งแต่วันที่ 17 มิถุนายน ค.ศ. 2024 จนถึงวันที่ 3 พฤษภาคม ค.ศ. 2025
* การเผยแพร่ข้อมูลโครงการจะใช้กลยุทธ์ประชาสัมพันธ์ที่ครอบคลุมกว้างขวาง ซึ่งรวมถึง การให้สื่อมวลชนมีส่วนร่วม การบริการแหล่งข้อมูลและเครื่องมือที่ได้ปรับให้ตรงกับเป้าประสงค์ของโครงการ การเชิญชวนให้ประชาชนมีส่วนร่วม และการสร้างเว็บไซต์ของโครงการรณรงค์
* การประชาสัมพันธ์โครงการได้รับการแปลเป็นภาษาต่าง ๆ 4 ภาษา ได้แก่ ภาษาอาหรับ ภาษาจีนกวางตุ้ง ภาษาจีนกลาง และภาษาเวียดนาม
* เว็บไซต์ของโครงการรณรงค์เผยแพร่เครื่องมือที่จัดทำเป็นการเฉพาะในชื่อว่า Algorithm of DisrespectTM (อัลกอริทึมแห่งการไม่ให้เกียรติ) ซึ่งออกแบบมาให้เลียนแบบประสบการณ์การใช้โซเชียลมีเดียของเด็กวัยรุ่น เพื่อแสดงถึงอิทธิพลต่าง ๆ ที่เด็กพบเจอ

### โครงการรณรงค์นี้มุ่งสื่อสารกับใคร?

* โครงการนี้มุ่งเป้าไปยังผู้ใหญ่ที่มีเด็กวัยรุ่นอายุ 10-17 ปีในชีวิต โดยส่งเสริมให้ผู้ใหญ่เรียนรู้เพิ่มเติมเกี่ยวกับ กระแสแห่งการไม่ให้เกียรติที่แฝงอยู่ พ่อแม่ ผู้ดูแล ผู้ปกครอง หรือแม้แต่โค้ชฝึกสอนกีฬา ครู และผู้นำชุมชน ล้วนมีบทบาทสำคัญในการปลูกฝังทัศนคติและความเชื่อของเด็กวัยรุ่น
* โครงการรณรงค์ Stop it at the Start มีจุดมุ่งหมายที่จะสร้างการเปลี่ยนแปลงในชั่วอายุคน เด็ก ๆ เรียนรู้จากพวกเรา ดังนั้น ในฐานะพ่อแม่ สมาชิกในครอบครัว ครู โค้ช นายจ้าง ผู้นำชุมชน และผู้เป็นแบบอย่างนั้น พวกเราทุกคนจะต้องสร้างมาตรฐานสำหรับสิ่งที่ยอมรับได้และสิ่งที่ยอมรับไม่ได้ ตั้งแต่เริ่มต้น

### มีเอกสารข้อมูลใด ๆ ที่ได้รับการแปลหรือไม่?

* เอกสารที่ได้รับการแปลสำหรับโครงการในระยะนี้ ได้แก่
* คู่มือแนะนำฉบับพกพาเรื่องการพูดคุยเรื่องการให้เกียรติ
* คู่มือแนะนำเรื่องกระแสปลูกฝังการไม่ให้เกียรติที่แฝงอยู่
* คู่มือแนะนำประเด็นปัญหา
* เอกสารเหล่านี้ได้รับการแปลเป็นภาษาต่าง ๆ รวม 11 ภาษาที่ใช้รณรงค์ในโครงการ ได้แก่ ภาษาอาหรับ ภาษาจีนกวางตุ้ง ภาษาฟิลิปปินส์ (ตากาล็อก) ภาษาฮินดี ภาษาฮาซารากี ภาษาเกาหลี ภาษาจีนกลาง ภาษาเนปาล ภาษาปัญจาบ ภาษาไทย และภาษาเวียดนาม ซึ่งสามารถดาวน์โหลดได้ทางเว็บไซต์ของโครงการ

### ผลกระทบที่คาดหวังจากโครงการรณรงค์คืออะไร?

* จุดมุ่งหมายที่สำคัญของโครงการ คือ เพื่อป้องกันความรุนแรงด้วยเหตุแห่งเพศสภาพ โดยการโน้มน้าวเพื่อปรับเปลี่ยนทัศนคติและพฤติกรรมที่สนับสนุนหรือยอมรับความรุนแรงด้วยเหตุแห่งเพศสภาพ
* โครงการดังกล่าวคาดหวังว่าจะส่งผลดังต่อไปนี้
* เพิ่มความตระหนักรู้และความเข้าใจของผู้ใหญ่ เกี่ยวกับอิทธิพลในเชิงลบรูปแบบใหม่ ที่ส่งผลกระทบต่อทัศนคติและพฤติกรรมของเด็กวัยรุ่นเกี่ยวกับการไม่ให้เกียรติและความรุนแรงต่อผู้หญิง
* เพิ่มพูนความเข้าใจของผู้สร้างอิทธิพลวัยผู้ใหญ่ เกี่ยวกับความสำคัญของการเริ่มชวนเด็กพูดคุยเกี่ยวกับการไม่ให้เกียรติและความรุนแรงต่อผู้หญิง และพยายามพูดคุยอย่างต่อเนื่อง
* เพิ่มจำนวนผู้สร้างอิทธิพลวัยผู้ใหญ่ที่จะค้นหาข้อมูล หรือพูดคุยกับเด็กวัยรุ่นเกี่ยวกับอิทธิพลเชิงลบรูปแบบใหม่ที่มีต่อเด็กวัยรุ่น ซึ่งเกี่ยวกับการไม่ให้เกียรติและความรุนแรงต่อผู้หญิง

### Algorithm of DisrespectTM คืออะไร?

* Algorithm of DisrespectTM (อัลกอริทึมแห่งการไม่ให้เกียรติ) เป็นเครื่องมือการเรียนรู้เชิงปฏิสัมพันธ์ที่เลียนแบบประสบการณ์ในโลกออนไลน์ของเด็กวัยรุ่น
* เครื่องมือนี้ออกแบบมาเพื่อให้ความรู้และเผยให้ผู้ใหญ่เห็นถึงการไม่ให้เกียรติรูปแบบใหม่ ๆ ที่แฝงอยู่ ที่เด็กวัยรุ่นกำลังมีปฏิสัมพันธ์ด้วยทุก ๆ วันในโลกออนไลน์
* เมื่อใช้เครื่องมือนี้ ผู้ใช้งานจะเห็นว่า เนื้อหาที่เป็นภัยและไม่ให้เกียรติผู้อื่นสามารถปรากฏบนหน้าฟีด  
  โซเชียลมีเดียของเด็กวัยรุ่นได้อย่างง่ายดายเพียงใด และการไม่ให้เกียรติผู้อื่นกลายเป็นสิ่งที่ยอมรับได้อย่างง่ายดายเพียงใด